Тяфта, Инсарскяй районца шачф-касф авась, кона лама киза эрясь Украинаса, а тядде мрдась меки родиназонза, эняльдсь Госдумань депутатти лездомс мумс работа. Кизефкссь решандафоль эстокиге. Сявфоль мяльс авать учителень оцю стажец, сяс теенза муфоль васта ошень фкя школаса.\nЛия заявительсь сашендсь строительнай организациять лангс пеняцяма мархта, конань кядьста нинге кемонь кизода инголе рамась квартира. Алять валонзон коряс, васенце шиста сявомок и тячемс кудть шуди вельхксоц, тянкса вярце этажень квартиратнень эса тялонда нльне эендакшнихть стенатне. Аньцек коза ашезь пеняцякшне алясь застройщикть лангс, но прябалать решандамс ашезь удала. Тяда башка, сяс мес строительнай организациясь ашезе петне эсь эльбятьксонц, алясь лоткась паннемда лама квартирань куттнень марстонь имуществаснон капитальнай ремонтонц инкса. Пуромсь аф ёмла шума. Тяни лама квартирань куттнень капитальнай ремонтснон коряс Республиканскяй фондсь ёрасы вешемс тя шумоть заявительть кядьста и тернесы сонь суду. В.Б.Ефимов надияфтсь мумс видешить.\nДепутатти стане жа сашендсь ошеряйсь, кона эняльдсь лездомс теенза повомс приёмс Российскяй Федерациянь Следственнай Комитетть вятиенцты А.И.Бастрыкинонди. Тясовок В.Б.Ефимов надияфтсь тиемс семботь, мезсь ащи эздонза.\nЛамоль и лия кизефкста, конат сотфтольхть книгань нолдамать, кинь строямать, юмафтф документтнень одукс тиемаснон мархта.